[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.11.2005

COM(2005) 573 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Ο ΑΝΤΙΚΤΥΠΟΣ ΤΗΣ ΠΡΟΣΧΩΡΗΣΗΣ ΤΗΣ ΒΟΥΛΓΑΡΙΑΣ ΚΑΙ ΤΗΣ ΡΟΥΜΑΝΙΑΣ ΣΤΟΥΣ ΑΝΘΡΩΠΙΝΟΥΣ ΠΟΡΟΥΣ ΤΗΣ ΕΠΙΤΡΟΠΗΣ

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Ο ΑΝΤΙΚΤΥΠΟΣ ΤΗΣ ΠΡΟΣΧΩΡΗΣΗΣ ΤΗΣ ΒΟΥΛΓΑΡΙΑΣ ΚΑΙ ΤΗΣ ΡΟΥΜΑΝΙΑΣ ΣΤΟΥΣ ΑΝΘΡΩΠΙΝΟΥΣ ΠΟΡΟΥΣ ΤΗΣ ΕΠΙΤΡΟΠΗΣ

ΕΙΣΑΓΩΓΗ

Το Ευρωπαϊκό Κοινοβούλιο έδωσε τη συγκατάθεσή του για την προσχώρηση της Βουλγαρίας και της Ρουμανίας στις 13 Απριλίου 2005. Σε αυτή τη βάση, η συνθήκη προσχώρησης υπογράφθηκε από τα κράτη μέλη της ΕΕ, τη Βουλγαρία και τη Ρουμανία στο Λουξεμβούργο στις 25 Απριλίου 2005. Με την επιφύλαξη της κύρωσης των συνθηκών προσχώρησης και υπό την προϋπόθεση της εμπρόθεσμης συμμόρφωσής τους με τους όρους που απαιτούνται σχετικά με την πλήρη εφαρμογή του κεκτημένου από την πρώτη ημέρα της προσχώρησής τους, η Βουλγαρία και η Ρουμανία προβλέπεται να γίνουν μέλη της ΕΕ τον Ιανουάριο 2007.

Πράγματι, στις 25 Οκτωβρίου, η Επιτροπή εξέδωσε ανακοίνωση (Γενική έκθεση παρακολούθησης σχετικά με τον βαθμό προετοιμασίας ενόψει της προσχώρησης της Βουλγαρίας και της Ρουμανίας στην Ευρωπαϊκή Ένωση), η οποία παραπέμπει “… στην έκθεση παρακολούθησης που η Επιτροπή προτίθεται να υποβάλει στο Συμβούλιο και στο Κοινοβούλιο τον Απρίλιο/Μάιο 2006” και επισημαίνει ότι “Τη στιγμή αυτή, η Επιτροπή μπορεί να συστήσει στο Συμβούλιο να αναβάλει την προσχώρηση της Βουλγαρίας ή της Ρουμανίας μέχρι την 1η Ιανουαρίου 2008, εάν υφίσταται σοβαρός κίνδυνος το ένα ή και τα δύο αυτά κράτη να είναι καταφανώς απροετοίμαστα να ανταποκριθούν στις απαιτήσεις της ιδιότητας του μέλους σε ορισμένους σημαντικούς τομείς, τον Ιανουάριο 2007. Η Επιτροπή ελπίζει ότι η Βουλγαρία και η Ρουμανία θα έχουν λάβει μέχρι τότε όλα τα απαιτούμενα διορθωτικά μέτρα, ώστε να αποφευχθεί η έκδοση αυτής της σύστασης”.

Στόχος της παρούσας ανακοίνωσης είναι να τεκμηριωθεί το αίτημα της Επιτροπής για πρόσθετους ανθρώπινους πόρους με την εκτίμηση των αναγκών της υπηρεσίας με βάση τον αντίκτυπο της προσχώρησης αυτών των δύο νέων κρατών μελών στις δραστηριότητες της Επιτροπής. Η παρούσα ανακοίνωση περιγράφει τις γενικές κατευθύνσεις και τον αντίκτυπο της διεύρυνσης στους ανθρώπινους πόρους ανά ομάδες τομέων πολιτικής και ανά περιγραφή καθηκόντων. Θα αποτελέσει τον ακρογωνιαίο λίθο για τις μελλοντικές δημοσιονομικές προτάσεις και για τη χάραξη της στρατηγικής προσλήψεων. Ωστόσο, δεν ασχολείται με τους στόχους που αφορούν την πρόσληψη υπηκόων από τα νέα κράτη μέλη. Αυτό είναι διαφορετικό θέμα και θα αντιμετωπιστεί σε εύθετο χρόνο.

Η εκτίμηση αυτή επεκτείνει την ανακοίνωση που υποβλήθηκε το 2002 για τα δέκα κράτη μέλη που προσχώρησαν στην Ένωση τον Μάιο 2004 (ΕΕ-10) συμπεριλαμβάνοντας τη Βουλγαρία και τη Ρουμανία (ΕΕ-2). Η διεύρυνση ΕΕ-2, λόγω της φύσης και του χρονοδιαγράμματός της, μοιάζει πολύ με την προηγούμενη. Δεδομένων των καταφανών ομοιοτήτων, η παρούσα ανάλυση πραγματοποιήθηκε με βάση την ίδια μεθοδολογία που χρησιμοποιήθηκε το 2002, αλλά ταυτόχρονα λήφθηκαν υπόψη τα διδάγματα από την εμπειρία της προσχώρησης ΕΕ-10 που πραγματοποιήθηκε το 2004. Για το λόγο αυτό, η παρούσα ανακοίνωση επιβεβαιώνει και ενημερώνει τις μεσοπρόθεσμες εκτιμήσεις των αναγκών για ανθρώπινους πόρους που έγιναν το 2002 σύμφωνα με το αίτημα του Ευρωπαϊκού Κοινοβουλίου στο ψήφισμά του σχετικά με την ετήσια στρατηγική πολιτικής για το 2006.

1. ΣΤΟΧΟΣ ΚΑΙ ΠΛΑΙΣΙΟ ΤΗΣ ΑΝΑΚΟΙΝΩΣΗΣ

Η εμπειρία μας δίδαξε ότι η πρόσληψη νέου προσωπικού και η ομαλή ενσωμάτωσή του στις υπηρεσίες της Επιτροπής είναι πολύ ευκολότερη εάν η σχετική προετοιμασία γίνει αρκετά νωρίς. Αυτό το σταθερό πλαίσιο καταρτίζεται με τον προσδιορισμό και τον προγραμματισμό των επιπέδων προσωπικού που θα χρειαστεί κατά την περίοδο που ακολουθεί την προσχώρηση. Στην προηγούμενη ανακοίνωση ΕΕ-10[1] υπογραμμίστηκε ο κεντρικός ρόλος αυτής της δραστηριότητας και η χρησιμότητά της τόσο για την αρμόδια τον προϋπολογισμό αρχή όσο και για την Επιτροπή.

Κατά την υποβολή του προσχεδίου προϋπολογισμού για το 2006[2], η νέα Επιτροπή επιβεβαίωσε ρητά την αξιοπιστία της ανάλυσης που έγινε το 2002 και τις μεσοπρόθεσμες ανάγκες περίπου 3.900[3] νέων υπαλλήλων μέχρι το 2008 για την εκτέλεση των καθηκόντων που είναι αποτέλεσμα της προσχώρησης αυτών των δέκα νέων κρατών μελών. Τα συμπεράσματα της ανακοίνωσης του 2002 εξακολουθούν να ισχύουν σήμερα για την ΕΕ-10[4].

Κατά τη διάρκεια των τριών τελευταίων ετών, από το 2003 έως το 2005, η αρμόδια για τον προϋπολογισμό αρχή χορήγησε στην Επιτροπή 1.980 νέους υπαλλήλους για καθήκοντα σχετικά με τη διεύρυνση (1.480 νέους μόνιμους υπαλλήλους και 500 εξωτερικούς υπαλλήλους). Ωστόσο, οι νέες αυτές ενισχύσεις, αν και είναι σημαντικές, δεν επαρκούν για την εξασφάλιση της ορθής λειτουργίας της διευρυμένης ΕΕ και την πλήρη εφαρμογή όλων των πολιτικών της Επιτροπής καθώς και των κοινοτικών κανόνων και προγραμμάτων. Για να εξασφαλιστεί η συνέχιση όλων των τρεχουσών δραστηριοτήτων, ειδικά των βασικών κοινών πολιτικών που συνδέονται με τη συνοχή και την ενιαία αγορά, η Επιτροπή θα χρειαστεί το υπόλοιπο των 3.900 ΙΠΑ που κρίθηκαν αναγκαία προκειμένου να ανταποκριθεί στις θεσμικές της ευθύνες κατά την εν λόγω περίοδο.

2. ΠΕΔΙΟ ΤΗΣ ΠΡΟΚΛΗΣΗΣ

2.1. Τι αναμένεται από την Επιτροπή στη διευρυμένη Ένωση

Η Επιτροπή, ως εκτελεστικό όργανο της Ευρωπαϊκής Ένωσης, είναι υπεύθυνη για τη διαχείριση και την εκτέλεση του προϋπολογισμού της Ένωσης καθώς και των πολιτικών και προγραμμάτων που εγκρίνονται από το Κοινοβούλιο και το Συμβούλιο. Μετά τη διεύρυνση, η Επιτροπή πρέπει να διαχειριστεί προγράμματα σχεδιασμένα για τη στήριξη των νέων κρατών μελών, κυρίως στο πλαίσιο της κοινής γεωργικής πολιτικής, των διαρθρωτικών ενεργειών και των εσωτερικών πολιτικών.

Η Επιτροπή, ως θεματοφύλακας των συνθηκών, πρέπει να εξασφαλίσει την κανονική εφαρμογή του κοινοτικού δικαίου σε όλα τα κράτη μέλη. Μολονότι οι υποψήφιες χώρες καταβάλλουν σημαντικές προσπάθειες για την ανάληψη των μελλοντικών ευθυνών τους ως κράτη μέλη, τα διοικητικά και δικαστικά τους συστήματα θα χρειαστούν, ενδεχομένως, μερικά έτη πρακτικής μέχρις ότου εναρμονιστούν με το κοινοτικό δίκαιο.

Η κανονική λειτουργία της ενιαίας αγοράς, η δημόσια ασφάλεια και υγεία, η προστασία του περιβάλλοντος, η φύλαξη των εξωτερικών συνόρων της ΕΕ και η προσεκτική διαχείριση των κοινοτικών κεφαλαίων στη διευρυμένη ΕΕ, όλα αυτά συνηγορούν για τη χορήγηση πρόσθετων ανθρώπινων πόρων στην Επιτροπή, έτσι ώστε να είναι σε θέση:

- να διαχειρίζεται ενεργά τις πολιτικές της ΕΕ και να παρακολουθεί την εφαρμογή τους στα νέα κράτη μέλη,

- να βοηθάει τα νέα κράτη μέλη να εφαρμόζουν ορθά το κοινοτικό δίκαιο και να κινεί διαδικασίες επί παραβάσει, εφόσον χρειάζεται,

- να προτείνει και στη συνέχεια να εφαρμόζει κοινοτικά προγράμματα με σκοπό την παροχή χρηματοδοτικής στήριξης στα νέα κράτη μέλη,

- να επιβλέπει κατά πόσο ο προγραμματισμός και οι δαπάνες εκτελούνται ορθά,

- να δημοσιοποιεί και να εκδίδει κοινοτικά έγγραφα στις δυο νέες γλώσσες.

2.2. Κλίμακα των καθηκόντων σε αριθμούς

Το πεδίο και οι προκλήσεις της επόμενης διεύρυνσης μπορούν να υπολογιστούν με βάση τους ακόλουθους δείκτες:

- Δύο νέα κράτη μέλη θα αυξήσουν την ιδιότητα μέλους της ΕΕ από 25 σε 27 μέλη (αύξηση 8%).

- Δύο νέες επίσημες γλώσσες θα αυξήσουν το σύνολο των γλωσσών από 20 σε 22 (αύξηση[5] 0%).

- το 2007, 30 εκατ. επιπλέον πολίτες θα αυξήσουν το σύνολο του πληθυσμού της ΕΕ από 452 σε 482 εκατ. πολίτες (αύξηση 6,6%).

- Με κατά κεφαλήν ακαθάριστο εθνικό προϊόν (ΑΕΠ) εκφρασμένο σε πρότυπα αγοραστικής δύναμης ίσο περίπου με το 30% του μέσου όρου της ΕΕ-25, τα δυο νέα κράτη μέλη είναι μέχρι τώρα τα φτωχότερα νεοεισερχόμενα κράτη.

Ο αντίκτυπος της παρούσας διεύρυνσης στις δραστηριότητες της Επιτροπής πρέπει να εξεταστεί στο πλαίσιο της προηγούμενης διεύρυνσης καθώς η προσχώρηση 12 νέων κρατών μελών μέσα σε σχετικά μικρό χρονικό διάστημα δημιουργεί προφανώς νέες προκλήσεις για τα κοινοτικά όργανα, τα οποία έχουν τώρα να αντιμετωπίσουν 80% περισσότερα κράτη μέλη και διπλάσιο αριθμό γλωσσών.

3. ΥΠΟΘΕΣΕΙΣ, ΜΕΘΟΔΟΛΟΓΙΑ ΚΑΙ ΣΤΡΑΤΗΓΙΚΗ

3.1. Υποθέσεις

Το σενάριο εργασίας για την εκτίμηση του αντίκτυπου της διεύρυνσης στηρίζεται στις ακόλουθες υποθέσεις:

1. Με την επιφύλαξη της κύρωσης των συνθηκών προσχώρησης και υπό την προϋπόθεση της εμπρόθεσμης συμμόρφωσής τους με τους όρους που απαιτούνται σχετικά με την πλήρη εφαρμογή του κεκτημένου από την πρώτη ημέρα προσχώρησης, δύο νέες χώρες προβλέπεται να προσχωρήσουν στην ΕΕ, την 1η Ιανουαρίου 2007. Εάν οι όροι αυτοί δεν έχουν εκπληρωθεί, το χρονοδιάγραμμα που υποβλήθηκε στην παρούσα ανακοίνωση θα προσαρμοστεί κατάλληλα. Ωστόσο, οι εκτιμήσεις των αναγκών για ανθρώπινους πόρους εξακολουθούν να ισχύουν ανεξάρτητα από την τελική ημερομηνία προσχώρησης.

2. Οι δραστηριότητες κρίνεται ότι βρίσκονται σε κανονικό ρυθμό λειτουργίας, όταν το σύνολο των δραστηριοτήτων και των καθηκόντων που συνδέονται με τη διεύρυνση καθιερωθούν ή καταργηθούν σταδιακά, λαμβανομένης κυρίως υπόψη της ανάγκης να εξασφαλιστεί ότι το προσωπικό για τη διαχείριση των προενταξιακών προγραμμάτων και των δραστηριοτήτων ελέγχου εξακολουθεί να είναι απόλυτα κατάλληλο μέχρι το κλείσιμό τους. Το χρονοδιάγραμμα των αναγκών για ανθρώπινους πόρους θα είναι διαφορετικό από τη μια υπηρεσία στην άλλη και η διαφορά αυτή θα αντανακλάται στην ετήσια χορήγηση[6].

3. Το σημείο εκκίνησης για το επίπεδο των ανθρωπίνων πόρων ανά δραστηριότητα αντικατοπτρίζει την κατάσταση του 2006, υπό την προϋπόθεση ότι αυτή η ειδική διεύρυνση δεν μεταβάλλει πολιτικές, προγράμματα και συστήματα εφαρμογής. Ωστόσο, ορισμένες αλλαγές που ήδη εγκρίθηκαν ή προτάθηκαν από την Επιτροπή για το μέλλον λήφθηκαν ήδη υπόψη (π.χ. εκτελεστικό όργανο[7]).

4. Όλα τα είδη ανθρώπινων πόρων (θέσεις πίνακα προσωπικού και εξωτερικό προσωπικό) και όλες οι πηγές χρηματοδότησης (διοικητικός προϋπολογισμός ή επιχειρησιακά προγράμματα) κρίνονται σε ισότιμη βάση. Οι ανάγκες προσωπικού υπολογίζονται σε ισοδύναμα πλήρους απασχόλησης (ΙΠΑ). Η βασική υπόθεση είναι ότι η παρούσα διεύρυνση δεν θα αλλάξει ουσιαστικά την αναλογία μεταξύ των διαφόρων ειδών ανθρώπινων πόρων στο πλαίσιο της Επιτροπής. Η κατανομή των ανθρώπινων πόρων ανά είδος και πηγή χρηματοδότησης έγινε σε συνολικό επίπεδο και θα προσδιορίζεται σε κάθε χωριστή διαδικασία του προϋπολογισμού.

5. Η εκτίμηση πραγματοποιήθηκε σε καθαρή βάση σύμφωνα με το πεδίο της ανακατανομής και με γνώμονα την προβλεπόμενη ολοκλήρωση των προενταξιακών δραστηριοτήτων κατά τη διάρκεια της εν λόγω περιόδου (προενταξιακά προγράμματα, διαπραγματεύσεις, σχέσεις με υποψήφιες χώρες).

6. Η συνολική εκτίμηση περιλαμβάνει 100 εξωτερικούς υπαλλήλους οι οποίοι είχαν ήδη προβλεφθεί στο προσχέδιο προϋπολογισμού (ΠΣΠ) για το 2006 ως προκαταβολή για τις μεσοπρόθεσμες ανάγκες. Για να είμαστε έτοιμοι για τη διεύρυνση, οι προετοιμασίες πρέπει να αρχίσουν το 2006. Η Επιτροπή, στο ΠΣΠ της, εκτίμησε ότι οι κατά προτεραιότητα ανάγκες της όσον αφορά τους ανθρώπινους πόρους ισοδυναμούν με 100 υπαλλήλους για την εκτέλεση των ουσιαστικών δραστηριοτήτων κατά την προετοιμασία της διεύρυνσης, κυρίως στον γλωσσικό τομέα. Το προσωπικό αυτό δεν προστίθεται στις εκτιμώμενες ανάγκες μετά τη διεύρυνση αλλά αποτελεί μέρος της συνολικής δέσμης.

3.2. Μεθοδολογία

Δεδομένου ότι η παρούσα εκτίμηση αποτελεί ενημέρωση της ανακοίνωσης του 2002 σχετικά με την προσχώρηση των ΕΕ-10 χωρών για τους σκοπούς της διεύρυνσης ΕΕ-2, είναι σκόπιμο να εφαρμοστεί η ίδια μεθοδολογία.

Οι ανάγκες ανθρώπινων πόρων εκτιμήθηκαν με βάση τις δραστηριότητες που ορίζονται στην ονοματολογία του προϋπολογισμού βάσει δραστηριοτήτων (ΠΒΔ). Για να εξασφαλιστεί η μεθοδική και ομοιογενής εξέταση των αναμενόμενων εξελίξεων, εστάλη ερωτηματολόγιο σε όλες τις υπηρεσίες.

Στη συνέχεια εξετάστηκε ο αντίκτυπος της παρούσας διεύρυνσης στις δραστηριότητες και αυτές χαρακτηρίστηκαν ανάλογα με την αύξηση, τη σταθερότητα ή τη μείωσή τους. Το επόμενο στάδιο συνίστατο στην εκτίμηση του αντίκτυπου στους ανθρώπινους πόρους. Κατά κανόνα, οι αλλαγές των αναγκών ανθρώπινων πόρων εκτιμώνται ανάλογα με τις αλλαγές των σημαντικών παραγόντων που προσδιορίζουν τον φόρτο εργασίας για μια δεδομένη δραστηριότητα.

Όταν δραστηριότητα, οργάνωση ή σύστημα εφαρμογής δεν έχει υποστεί-ή δεν πρέπει να υποστεί-σημαντικές αλλαγές από το 2002, και εφόσον ο αντίκτυπος της διεύρυνσης ΕΕ-2 υποτίθεται ότι είναι ανάλογος προς τη διεύρυνση των ΕΕ-10, τα αποτελέσματα της προηγούμενης ανακοίνωσης ΕΕ-10 παρεκβάλλονται για τη διεύρυνση ΕΕ-2.

Για να υπάρχει συνοχή μεταξύ των αιτημάτων για διάφορες δραστηριότητες, οι απαντήσεις εξετάστηκαν με σκοπό να διασφαλιστεί η ίση μεταχείριση και η συγκρισιμότητα των δεδομένων, ώστε να εξασφαλίζεται ότι:

- υπάρχει συνοχή μεταξύ των παρεχόμενων αριθμητικών στοιχείων και των αιτιολογήσεών τους,

- οι εκτιμώμενες ανάγκες των διαφόρων υπηρεσιών για συναφείς δραστηριότητες έτυχαν ίσης μεταχείρισης,

- καλύφθηκε μόνο ο πρόσθετος φόρτος εργασίας, ο οφειλόμενος στη διεύρυνση,

- λήφθηκαν δεόντως υπόψη οι δυνατότητες ανακατανομής μετά τις προενταξιακές δραστηριότητες.

3.3. Μεταβατική περίοδος για νέες θέσεις

Η εκτίμηση λαμβάνει υπόψη τις ανάγκες των υπηρεσιών και την ικανότητα απορρόφησης νέων προσλήψεων από το όργανο. Για τον λόγο αυτό, η Επιτροπή προτείνει ότι οι νέες θέσεις πρέπει να ανοιχθούν σταδιακά εντός τριετίας, με την επιφύλαξη της διαθεσιμότητας εφεδρικών πινάκων προσλήψεων και της ικανότητας των εν λόγω υπηρεσιών για την απορρόφησή τους. Ωστόσο, οι περισσότερες υπηρεσίες της Επιτροπής ένοιωσαν ότι η πενταετής περίοδος για τις νέες θέσεις ΕΕ-10, περίοδος που διέπεται από δημοσιονομικούς περιορισμούς και περιορισμούς όσον αφορά τις προσλήψεις, ήταν πάρα πολύ μεγάλη και ότι τώρα οι επιλογές και οι προσλήψεις έφθασαν στον κανονικό τους ρυθμό.

Το γεγονός αυτό δεν προδικάζει τη διάρκεια της μεταβατικής περιόδου για την πρόσληψη των μόνιμων υπαλλήλων από τα δύο νέα κράτη μέλη, την οποία η Επιτροπή προτείνει να είναι πενταετής. Για το λόγο αυτό, η Επιτροπή θα προσδιορίσει, σε εύθετο χρόνο τους στόχους πρόσληψης για τους υπηκόους των νέων κρατών μελών, πράγμα το οποίο αποτελεί διαφορετικό θέμα.

4. ΑΝΑΓΚΕΣ ΣΕ ΑΝΘΡΩΠΙΝΟΥΣ ΠΟΡΟΥΣ

4.1. Αποτέλεσμα της εξέτασης

Οι υπηρεσίες της Επιτροπής, με βάση τις αρχικές τους εκτιμήσεις, όρισαν τις ακαθάριστες πρόσθετες ανάγκες τους για προσωπικό σε περίπου 1.084 ΙΠΑ και πρόβλεψαν ότι με το τέλος των προενταξιακών δραστηριοτήτων θα ελευθερωθούν 237 ΙΠΑ.

Η εξέταση αυτή κατέληξε σε αναθεωρημένες εκτιμήσεις βάσει των οποίων η ζητούμενη ακαθάριστη αύξηση των ανθρώπινων πόρων λόγω της επέκτασης των δραστηριοτήτων ανέρχεται πάνω από 984 ΙΠΑ. Οι ανάγκες αυτές μπορούν να ικανοποιηθούν με την ανακατανομή περίπου 98 υπαλλήλων (23 εκ των οποίων στο πλαίσιο των υπηρεσιών) και με την πρόσληψη 886 νέων υπαλλήλων. Η ανάγκη για ανακατανομή προκύπτει από τον στόχο της Επιτροπής να παρέχει ποιοτικές υπηρεσίες με λογικό κόστος. Επίσης, θεωρείται ότι το ισοδύναμο περίπου 145 εξωτερικών υπαλλήλων που απασχολούνται σήμερα στα προενταξιακά μέσα (και χρηματοδοτούνται από τα πρώην κονδύλια ΒΑ του προϋπολογισμού) πρέπει να καταργηθούν γιατί δεν είναι δυνατό να ανακατανεμηθούν. Αυτό ανεβάζει τους καθαρούς πρόσθετους πόρους σε 741 ΙΠΑ.

[pic]

Σε σύγκριση με την παρούσα κατάσταση, τα 741 επιπλέον ΙΠΑ αντιπροσωπεύουν αύξηση περίπου κατά 2,5% σε σχέση με τους συνολικούς ανθρώπινους πόρους που απασχολούνται από το κοινοτικό όργανο, πράγμα το οποίο είναι χαμηλότερο από το ποσοστό που αναλογεί κανονικά στις προσχωρούσες χώρες, όπως υπολογίστηκε από τους διάφορους δείκτες που προσδιορίζονται στο τμήμα 2 της παρούσας ανακοίνωσης.

4.2. Είδος ανθρώπινων πόρων και πηγή χρηματοδότησης

Όπως αναφέρεται στον πίνακα 1 παρακάτω, οι 741 πρόσθετοι υπάλληλοι μπορούν να κατανεμηθούν ως εξής ανά είδος και πηγή χρηματοδότησης:

- 750 θέσεις στον πίνακα προσωπικού για λειτουργικές ενέργειες (διοικητικός προϋπολογισμός στο πλαίσιο του σημερινού τομέα 5 των δημοσιονομικών προοπτικών), συμπεριλαμβανομένων 166 θέσεων στον γλωσσικό τομέα,

- 36 θέσεις στον πίνακα προσωπικού για την έρευνα (επιχειρησιακός προϋπολογισμός),

- συμπληρωματικές πιστώσεις για περίπου 100 εξωτερικούς υπαλλήλους στον διοικητικό προϋπολογισμό,

- μείωση των πιστώσεων για το ισοδύναμο 145 θέσεων εξωτερικών υπαλλήλων που χρηματοδοτείται βάσει του επιχειρησιακού προϋπολογισμού (πρώην κονδύλια ΒΑ των προενταξιακών μέσων).

Πίνακας 1

Θέσεις πίνακα προσωπικού | Εξωτερικό προσωπικό (ΙΠΑ) |

Διοικητικός προϋπολογισμός | 750 | 100 | 850 |

Επιχειρησιακός προϋπολογισμός | 36 | -145 | -109 |

786 | -45 | 74 |

Ο πίνακας αυτός επιβεβαιώνει την ανάγκη περίπου 850 ΙΠΑ χρηματοδοτούμενων από τον διοικητικό προϋπολογισμό, σύμφωνα με την υπόθεση στην οποία βασίζεται η πρόταση των δημοσιονομικών προοπτικών.

4.3. Σταδιακή ενσωμάτωση 850 νέων θέσεων στον διοικητικό προϋπολογισμό

Η Επιτροπή προτείνει ότι το νέο προσωπικό πρέπει να ενσωματωθεί σταδιακά εντός τριετίας. Αυτό θα δώσει τη δυνατότητα να ληφθούν υπόψη οι πραγματικές ανάγκες των υπηρεσιών και θα αντανακλά την ικανότητα του κοινοτικού οργάνου να απορροφήσει νέες προσλήψεις. Το ενδεικτικό χρονοδιάγραμμα παρατίθεται στον πίνακα 2 παρακάτω, για την περίπτωση που η προσχώρηση πραγματοποιηθεί το 2007.

Πίνακας 2

Έτος | Τμήμα πρόσθετων θέσεων | Νέες θέσεις πίνακα προσωπικού (διοικητικός προϋπολογισμός) | Εξωτερικό προσωπικό[8] | Συνολική πρόβλεψη προσωπικού στον διοικητικό προϋπολογισμό |

2006 | 100 | 100 |

2007 | 33% | 250 | 350 |

2008 | 33% | 250 | 600 |

2009 | 33% | 250 | 850 |

Το χρονοδιάγραμμα και το ετήσιο τμήμα των μελλοντικών αιτήσεων για θέσεις πίνακα προσωπικού μπορεί να απαιτήσει ορισμένο βαθμό ευελιξίας. Η Επιτροπή θα προσδιορίζει τις ετήσιες αιτήσεις της για νέες θέσεις, σωρευτικά με τους 1.280 υπαλλήλους που πρόκειται ακόμη να προσλάβει για τη διεύρυνση Ε-10 κατά την περίοδο 2007-08[9], σε κάθε ετήσια στρατηγική πολιτικής και στο προσχέδιο προϋπολογισμού. Επίσης, θα ληφθεί υπόψη το προβλεπόμενο χρονοδιάγραμμα για τους διαγωνισμούς.

Η κατανομή μεταξύ θέσεων πίνακα προσωπικού και εξωτερικού προσωπικού πρέπει επίσης να προσδιορίζεται σε κάθε ετήσια διαδικασία προϋπολογισμού. Ωστόσο, ενώ το προσωπικό επί συμβάσει που προσλήφθηκε το 2006 για την προετοιμασία της διεύρυνσης πρέπει να αντικατασταθεί σταδιακά από μόνιμους υπαλλήλους, η Επιτροπή θα εξακολουθήσει να χρειάζεται εξωτερικό προσωπικό ακόμη και όταν οι σχετικές δραστηριότητες έχουν εισέλθει σε κανονικό ρυθμό λειτουργίας, κυρίως για τις γλωσσικές υπηρεσίες και τις αντιπροσωπείες αυτών των δυο νέων κρατών μελών. Εάν οι τελικές ανάγκες για εξωτερικό προσωπικό είναι χαμηλότερες από 100 υπαλλήλους, η Επιτροπή θα ζητήσει τη μετατροπή ορισμένων θέσεων εξωτερικών υπαλλήλων σε θέσεις μονίμων υπαλλήλων.

4.4. Δημοσιονομικές επιπτώσεις σχετικά με τις διοικητικές δαπάνες

Μετά την επίτευξη κανονικού ρυθμού λειτουργίας, οι συνολικές δαπάνες αυτών των νέων υπαλλήλων προβλέπεται να είναι περίπου 85 εκατ. ευρώ[10] (συμπεριλαμβανομένων των σχετικών δαπανών υποδομής) μόνο και μόνο για την Επιτροπή[11]. Το ποσό αυτό είναι απόλυτα συμβατό με τις δημοσιονομικές προοπτικές που πρότεινε η Επιτροπή. Η τελευταία συμφωνία σχετικά με τις δημοσιονομικές προοπτικές πρέπει να ανταποκρίνεται σ’αυτό τον ειδικό προϋπολογισμό που δίνει τη δυνατότητα στην Επιτροπή να προσλάβει το απαιτούμενο για τη διεύρυνση προσωπικό. Επίσης, πρέπει να ληφθούν δεόντως υπόψη οι αντίστοιχες ανάγκες των άλλων κοινοτικών οργάνων.

5. ΑΝΤΙΚΤΥΠΟΣ ΣΤΙΣ ΠΟΛΙΤΙΚΕΣ ΚΑΙ ΣΤΙΣ ΔΡΑΣΤΗΡΙΟΤΗΤΕΣ

Τα αποτελέσματα της ανάλυσης που πραγματοποίησε η Επιτροπή για την εκτίμηση των αναγκών στον τομέα των ανθρώπινων πόρων μπορούν να κατανεμηθούν ανά “Ομάδα πολιτικής” (υπηρεσίες) και ανά “Περιγραφή καθηκόντων” (άτομα).

5.1. Αλλαγές ανά ομάδα πολιτικής

[pic]5.1.1. Εσωτερικές πολιτικές

Η κατάρτιση της νομοθεσίας και η εφαρμογή της στα νέα κράτη μέλη είναι οι δύο βασικοί παράγοντες στους οποίους οφείλεται η αύξηση του προσωπικού στο πλαίσιο των εσωτερικών πολιτικών. Το κοινοτικό κεκτημένο θα εφαρμόζεται στα νέα κράτη μέλη από την πρώτη ημέρα της προσχώρησής τους και το σύνολο της νομοθετικής διαδικασίας πρέπει να προσαρμοστεί, έτσι ώστε τα νέα κράτη μέλη να συμπεριληφθούν στη διαδικασία διαβουλεύσεων σχετικά με πρωτοβουλίες πολιτικής και νομοθετικές προτάσεις.

Αυτό καλύπτει ένα σύνολο ποικίλων και σύνθετων τομέων, όπως είναι η εσωτερική αγορά, το περιβάλλον, ο ανταγωνισμός, η φορολογία και η τελωνειακή ένωση καθώς και η υγεία και η προστασία των καταναλωτών. Επιπλέον, ορισμένοι νέοι στρατηγικοί στόχοι που καθορίστηκαν από την Ευρωπαϊκή Ένωση, όπως είναι η «στρατηγική της Λισσαβόνας» για την ευημερία μέσω της οικονομικής ανάπτυξης, καθώς και των διευρωπαϊκών δικτύων, και το «πρόγραμμα της Χάγης» για την ενίσχυση της ελευθερίας, της ασφάλειας και της δικαιοσύνης στην Ευρωπαϊκή Ένωση, έχουν κεντρικό άξονα τις εσωτερικές πολιτικές. Ο τομέας αυτός καλύπτει επίσης τη σταδιακή εγκαθίδρυση γραφείων τύπου στα νέα κράτη μέλη.

Η πλήρης ενσωμάτωση των νέων κρατών μελών όσον αφορά την εφαρμογή αυτών των πολιτικών και κοινοτικών κανόνων απαιτεί τη χορήγηση περίπου 349 ΙΠΑ. Λαμβανομένων υπόψη των πολιτικών που πρέπει να τεθούν σε εφαρμογή στα 27 κράτη μέλη και του σημερινού επιπέδου πόρων, η χορήγηση αυτή αντιπροσωπεύει σχετικά μέτρια αύξηση των ανθρωπίνων πόρων και ανταποκρίνεται ακριβώς στο κύριο βάρος των τρεχουσών δραστηριοτήτων της Επιτροπής.

5.1.2. Γλωσσικές υπηρεσίες

Η παροχή ποιοτικών γλωσσικών υπηρεσιών είναι μια από τις βασικές προτεραιότητες της Επιτροπής για την περίοδο που ακολουθεί τη διεύρυνση. Ωστόσο, η σχετικά μεγάλη ζήτηση (322 ΙΠΑ) σε αυτό τον τομέα δραστηριότητας (μετάφραση, διερμηνεία και εκδόσεις) πρέπει να εξεταστεί στο πλαίσιο της καθιέρωσης πολύ αποτελεσματικών συστημάτων για τον έλεγχο της διαχείρισης της ζήτησης και την εξασφάλιση της ποιότητας. Αυτό κατέστησε δυνατή τη διατήρηση της ζήτησης πόρων στο ελάχιστο επίπεδο, ενώ παράλληλα εξασφάλισε την πολυγλωσσία και προώθησε τη νομιμότητα, τη διαφάνεια και την αποτελεσματικότητα της Ευρωπαϊκής Ένωσης.

5.1.3. Υπηρεσίες στήριξης και συντονισμού

Στο πλαίσιο της γενικής στρατηγικής για τη διεύρυνση, ο ρόλος των υπηρεσιών στήριξης και συντονισμού είναι αποφασιστικός και πρέπει να διαθέτουν κατάλληλο προσωπικό για την ομαλή λειτουργία όλων των ενεργειών. Η διαδικασία λήψης αποφάσεων θα καταστεί ιδιαίτερα σύνθετη και θα απαιτήσει περισσότερο προσωπικό για τα γραφεία των νέων επιτρόπων και για τον συντονισμό της πολιτικής στην ΕΕ με 27 κράτη μέλη. Επίσης απαιτείται ειδική μέριμνα ώστε η εφαρμογή του ευρωπαϊκού δικαίου να καταστεί δυνατή σε όλες τις νέες γλώσσες. Μεταξύ των άλλων δραστηριοτήτων, περιλαμβάνεται η ενίσχυση της διαδικασίας προσλήψεων, της καταπολέμησης της απάτης και των δυνατοτήτων λογιστικού ελέγχου στην διευρυμένη Ευρώπη. Εκτιμάται ότι για την αντιμετώπιση αυτών των ετερογενών καθηκόντων επαρκούν 144 ΙΠΑ.

5.1.4. Διαρθρωτικές παρεμβάσεις, συμπεριλαμβανομένων της γεωργίας και της αλιείας

Οι διαρθρωτικές πολιτικές και οι πολιτικές συνοχής συνεχίζουν τον στόχο της οικονομικής σύγκλισης με την προώθηση της ανάπτυξης και της ανταγωνιστικότητας και την ενίσχυση της οικονομικής, κοινωνικής και εδαφικής συνοχής της Ένωσης. Πρόκειται για μεγάλα ευρωπαϊκά προγράμματα με σημαντικό μακροοικονομικό αντίκτυπο. Η ισχύουσα νομοθεσία καθιστά και τις δύο υποψήφιες προς ένταξη χώρες επιλέξιμες για τις ενισχύσεις που προβλέπονται για τις λιγότερο ανεπτυγμένες περιφέρειες (στόχος 1). Αυτός είναι ο τομέας δραστηριότητας στον οποίον η προσχώρηση αναμένεται να προκαλέσει τη μεγαλύτερη αύξηση πιστώσεων. Καθώς η διαχείριση των προγραμμάτων αυτών γίνεται σε κεντρικό επίπεδο (επιμερισμένη διαχείριση) θα απαιτηθεί συγκριτικά λιγότερο πρόσθετο προσωπικό. Ωστόσο, πρέπει να τηρούνται οι απαιτήσεις όσον αφορά τα καθήκοντα διενέργειας απλών και λογιστικών ελέγχων.

Ο ρόλος της γεωργίας είναι σημαντικός στην οικονομική και πολιτική ζωή των δύο χωρών που πρόκειται να προσχωρήσουν στην ΕΕ. Οι τρέχουσες δραστηριότητες βάσει του προενταξιακού μέσου για την ανάπτυξη της υπαίθρου (Sapard) θα υπόκεινται στο πλαίσιο της γεωργικής πολιτικής. Ωστόσο, όπως και στην περίπτωση των άλλων προενταξιακών μέσων (π.χ. PHARE και ISPA), θα υπάρξει μεταβατική περίοδος, δεδομένου ότι η περίοδος εφαρμογής των προγραμμάτων αυτών θα συνεχιστεί και μετά την προσχώρηση μέχρι το κλείσιμό τους. Η Επιτροπή πρέπει επίσης να παρακολουθεί τον τρόπο με τον οποίο το κεκτημένο εφαρμόζεται από τα νέα κράτη μέλη μετά την προσχώρηση με βάση τους ίδιους μηχανισμούς με αυτούς που εφαρμόζονται στα κράτη μέλη.

Ο διαρθρωτικές παρεμβάσεις, η γεωργία και η αλιεία αντιπροσωπεύουν συνολικά 93 ΙΠΑ σε πρόσθετους ανθρώπινους πόρους, δηλαδή έναν σχετικά χαμηλό αριθμό σε σχέση με τα εν λόγω ποσά, τα οποία όμως ευθυγραμμίζονται απόλυτα με τους μηχανισμούς εφαρμογής.

5.1.5. Εξωτερικές πολιτικές

Οι κυριότερες αλλαγές αφορούν την εμπορική πολιτική και τα μέτρα εμπορικής άμυνας, συμπεριλαμβανομένων των διαπραγματεύσεων στο πλαίσιο του ΠΟΕ μετά την υιοθέτηση του κοινού δασμολογίου από νέα κράτη μέλη και την ανάγκη ενίσχυσης της ευρωπαϊκής πολιτικής γειτονίας κυρίως σε σχέση με τους ανατολικούς γείτονες. Ο συνολικός αντίκτυπος για τις εξωτερικές σχέσεις θα είναι αρκετά περιορισμένος, δεδομένου ότι οι ανάγκες στον τομέα αυτό εκτιμώνται σε 17 ΙΠΑ.

5.1.6. Προένταξη (συμπεριλαμβανομένων των αντιπροσωπειών και τουPHARE[12])

Οι αντιπροσωπείες στις προσχωρούσες χώρες καθώς και οι προενταξιακές ενισχύσεις σχετικά με τη Ρουμανία και τη Βουλγαρία, όπως είναι οι διαπραγματεύσεις, η παρακολούθηση και η διαχείριση των προενταξιακών μέσων, θα καταργηθούν σταδιακά σύμφωνα με τις σχετικές διατάξεις της συνθήκης προσχώρησης. Ομοίως, το σχετικό προσωπικό στις αντιπροσωπείες και οι περισσότεροι ομόλογοί τους στις κεντρικές υπηρεσίες θα ανακατανεμηθούν σταδιακά με βάση το χρονοδιάγραμμα της διαδικασίας προσχώρησης. Κατά την ανακατανομή του προενταξιακού προσωπικού θα ληφθεί επίσης υπόψη το γεγονός ότι τα προενταξιακά προγράμματα υλοποιούνται με βάση τις αρχές της χρηστής δημοσιονομικής διαχείρισης σύμφωνα με το χρονοδιάγραμμα του κύκλου διαχείρισης του προγράμματος. Συνολικά, αυτό θα οδηγήσει σε μείωση του προσωπικού κατά 220 ΙΠΑ (75 ΙΠΑ χρηματοδοτούμενα από τον διοικητικό προϋπολογισμό και 145 εξωτερικούς υπαλλήλους χρηματοδοτούμενους από το πρόγραμμα PHARE).

5.1.7. Έρευνα

Τα περισσότερα προγράμματα έρευνας είναι ήδη προσιτά στις υποψήφιες χώρες και το 6ο πρόγραμμα πλαίσιο αύξησε τη συμμετοχή των υποψήφιων χωρών ήδη πριν από την προσχώρηση. Επίσης, το 6ο πρόγραμμα πλαίσιο έχει εστιαστεί σε μικρό αριθμό προτεραιοτήτων και έχει απλουστεύσει τις μεθόδους και τις διαδικασίες διαχείρισης. Μολονότι με το επόμενο πολυετές πρόγραμμα πλαίσιο θα συνεχιστεί η τάση βελτίωσης της αποτελεσματικότητας και της συγκέντρωσης, η εκτίμηση των αναγκών για ανθρώπινους πόρους όσον αφορά τη διεύρυνση ΕΕ-2 αιτιολογεί μέτρια αύξηση κατά 36 ΙΠΑ, τα οποία θα χρηματοδοτηθούν εντός των ορίων του 7ου προγράμματος πλαισίου για τις διοικητικές δαπάνες.

5.2. Αλλαγές ανά περιγραφή καθηκόντων

[pic]5.2.1. Γλωσσικός τομέας

Ο αριθμός των υπαλλήλων στις γλωσσικές υπηρεσίες θα αυξηθεί περισσότερο από οποιαδήποτε άλλη θέση εργασίας, έτσι ώστε η Επιτροπή να μπορέσει να θέσει την πολιτική της πιο κοντά στους πολίτες και να διευκολύνει τις συνεδριάσεις της ΕΕ σχετικά με τη διαδικασία λήψης αποφάσεων. Οι ανάγκες εκτιμώνται σε 328 ΙΠΑ, με εξαίρεση το εξωτερικό προσωπικό και το προσωπικό στήριξης.

5.2.2. Νομοθετική δραστηριότητα και εφαρμογή της νομοθεσίας

Η νομοθεσία είναι ένας άλλος κεντρικός πυλώνας των δραστηριοτήτων της Επιτροπής, ένας τομέας που περιλαμβάνει την παρακολούθηση και την εφαρμογή που απαιτούνται για τη δημιουργία πραγματικής «κοινότητας δικαίου». Η επέκταση που θα γνωρίσει αυτός ο τομέας δραστηριότητας θα είναι σίγουρα η δεύτερη κατά σειρά σπουδαιότητας. Ο φόρτος εργασίας που οφείλεται στη διεύρυνση είναι, σχεδόν για όλα τα στάδια της νομοθετικής διαδικασίας, ευθέως ανάλογος με τον αριθμό των κρατών μελών, κυρίως στο στάδιο εφαρμογής. Ο αριθμός των ενδιαφερόμενων μερών και η ποικιλομορφία τους θα επηρεάσουν επίσης τη επεξεργασία των νομοθετικών κειμένων και την εφαρμογή τους. Οι πρόσθετες ανάγκες εκτιμώνται σε 279 ΙΠΑ.

5.2.3. Επεξεργασία και συντονισμός των πολιτικών

Η επεξεργασία των πολιτικών θα καταστεί όλο και περισσότερο πολύπλοκη με την αύξηση του αριθμού των κρατών μελών και των σχετικών φορέων. Η αύξηση των αναγκών σχετικά με τη χάραξη πολιτικής αντανακλά τη σπουδαιότητα της ενσωμάτωσης νέων μελών σε όλες τις διαδικασίες. Οι σχετικές ανάγκες εκτιμώνται σε 135 ΙΠΑ.

5.2.4. Διαχείριση των προγραμμάτων

Η μικρή αύξηση των ανθρώπινων πόρων για τη διαχείριση του προγράμματος (59 ΙΠΑ) είναι εκ πρώτης όψεως εντυπωσιακή. Οι λόγοι αυτής της αύξησης γίνονται εύκολα κατανοητοί αν ληφθεί υπόψη το γεγονός ότι οι σημερινές υποψήφιες χώρες είναι ήδη επιλέξιμες για πολλά προγράμματα της ΕΕ και ότι καταβάλλονται σοβαρές προσπάθειες για να απλουστευτούν οι διοικητικές διαδικασίες που συνδέονται με τον προγραμματισμό. Οι πρόσθετες εκτιμώμενες ανάγκες για την επέκταση των δραστηριοτήτων διαχείρισης των προγραμμάτων καλύπτονται σε μεγάλο βαθμό από την ανακατανομή των πόρων που χρησιμοποιούνται σήμερα για τη διαχείριση και τον έλεγχο των προενταξιακών μέσων μέχρι το κλείσιμό τους, πράγμα το οποίο θα γίνει μέσα σε περισσότερο από μια τριετία μετά την προσχώρηση[13]. Ωστόσο, νέες ανάγκες προκύπτουν για τον προγραμματισμό και τον συντονισμό καθώς και για τα καθήκοντα ελέγχου. Η συνεκτίμηση αυτών των πλευρών δίνει μια πιο ισόρροπη εικόνα.

5.2.5. Διαχείριση των ανθρώπινων πόρων και του προϋπολογισμού

Η γενική αύξηση των δραστηριοτήτων απαιτεί κατάλληλη αύξηση όσον αφορά τη διαχείριση του επιχειρησιακού προϋπολογισμού και των ανθρώπινων πόρων. Οι ανάγκες αυτές εκτιμώνται σε 49 ΙΠΑ.

6. ΣΥΜΠΕΡΑΣΜΑΤΑ

Με βάση την εμπειρία και τα αποτελέσματα της ανακοίνωσης του 2002 σχετικά με την τελευταία διεύρυνση, η Επιτροπή εκτίμησε τις ανάγκες της για ανθρώπινους πόρους ενόψει της επόμενης προσχώρησης. Η Επιτροπή επιβεβαιώνει τις ανάγκες ανθρώπινων πόρων σχετικά με την προηγούμενη διεύρυνση και εκτιμά τις ανάγκες της ενόψει της επόμενης διεύρυνσης σε 850 πρόσθετα ΙΠΑ χρηματοδοτούμενα από τον διοικητικό προϋπολογισμό και σε 36 πρόσθετα ΙΠΑ χρηματοδοτούμενα από τον προϋπολογισμό έρευνας. Τα συμπεράσματα αυτά είναι σύμφωνα με την προηγούμενη διαδικασία και με τους δείκτες που καθιστούν δυνατό τον υπολογισμό του αντικτύπου της πρώτης προσχώρησης. Επίσης, αποδεικνύουν ότι η Επιτροπή είναι σε θέση να δημιουργεί κέρδη παραγωγικότητας χωρίς να μειώνεται η ικανότητά της να εκτελεί δεόντως τα καθήκοντά της.

Η ανάλυση υπογραμμίζει επίσης τον διορισμό νέου προσωπικού σε επιχειρησιακές δραστηριότητες, αποδεικνύοντας έτσι ότι οι πολιτικές για τους ανθρώπινους πόρους είναι σύμφωνες με τις πολιτικές προτεραιότητες. Το προβλεπόμενο χρονοδιάγραμμα σταδιακής ενσωμάτωσης είναι σύμφωνο με τα ποσά που προορίζονται για τις διοικητικές δαπάνες στο σχέδιο δημοσιονομικών προοπτικών 2007-2013 και με την δυνατότητα της Επιτροπής να απορροφήσει νέο προσωπικό.

Η στήριξη της αρμόδιας για τον προϋπολογισμό αρχής όσον αφορά τη χορήγηση αυτών των πόρων είναι απαραίτητη προϋπόθεση για την κατάλληλη προετοιμασία της στρατηγικής προσλήψεων και για τον ορθό προγραμματισμό των εργασιών.

[1] COM(2002) 311 της 5.6.2002.

[2] COM(2005) 300 της 15.6.2005.

[3] Εκ των οποίων 3.960 ΙΠΑ (Ισοδύναμα Πλήρους Απασχόλησης) καλύφθηκαν από τον διοικητικό προϋπολογισμό και η μείωση κατά 60 ΙΠΑ καλύφθηκε από άλλους τομείς.

[4] Περισσότερες εξηγήσεις δόθηκαν στην αρμόδια για τον προϋπολογισμό αρχή, κατόπιν αιτήματός της, κατά τη διαδικασία του προϋπολογισμού: βλ. έγγραφο εργασίας με τίτλο “Ανθρώπινοι πόροι για τη διεύρυνση” της 14ης Ιουλίου 2005.

[5] Για λόγους σύγκρισης, η ιρλανδική γλώσσα δεν περιλαμβάνεται στις 20 ισχύουσες γλώσσες καθώς υπόκειται σε ειδικές ρυθμίσεις και σε πενταετή μεταβατική περίοδο από το 2007 και πέρα.

[6] Αυτό μπορεί να ισχύει ιδιαίτερα για τις γλωσσικές υπηρεσίες.

[7] Η παρούσα ανακοίνωση δεν λαμβάνει υπόψη το προσωπικό σε εκτελεστικά όργανα. Ωστόσο, η εκτίμηση των απαιτήσεων ανθρώπινων πόρων για την Επιτροπή μειώθηκε αντίστοιχα σε σύγκριση με την ανάλυση του 2002, εφόσον καταρτίστηκε εκτελεστικό όργανο από το 2002.

[8] Περίπου 100 από αυτές τις θέσεις εξωτερικού προσωπικού μπορούν επίσης να μετατραπούν σε θέσεις μονίμων υπαλλήλων και έτσι τα 850 ΙΠΑ να διατηρηθούν αμετάβλητα.

[9] Υπό την προϋπόθεση ότι οι 700 νέες θέσεις που ζητήθηκαν για το 2006 χορηγήθηκαν όπως είχε προβλεφθεί.

[10] Σε τιμές 2004.

[11] Με βάση τους υπολογισμούς που έγιναν για το σχέδιο δημοσιονομικών προοπτικών αποδεικνύεται ότι στις δημοσιονομικές προοπτικές για την προσχώρηση της Βουλγαρίας και της Ρουμανίας πρέπει να συμπεριληφθεί ποσό ύψους περίπου 130 εκατ. ευρώ, υπό την προϋπόθεση ότι οι ανάγκες για ανθρώπινους πόρους των άλλων κοινοτικών οργάνων είναι ανάλογες με αυτές της τελευταίας διεύρυνσης.

[12] Εξαιρούνται τα προγράμματα Ispa και Sapard, οι υπάλληλοι των οποίων θα ανακατανεμηθούν στο εσωτερικό της κάθε υπηρεσίας, δεδομένου ότι οι ανάγκες ανθρώπινων πόρων για τη γεωργία και τις διαρθρωτικές ενέργειες παρουσιάζονται σε καθαρούς αριθμούς.

[13] Αν ληφθούν υπόψη οι πόροι που δεν είναι δυνατό να ανακατανεμηθούν από τα πρώην κονδύλια ΒΑ, η μείωση του προσωπικού για τη διαχείριση των προγραμμάτων λόγω της λήξης των προενταξιακών μέσων, εμφανίζεται μεγαλύτερη.